KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Kummerċ, Tkabbir u Affarijiet Dinjija Il-Politika tal-Kummerċ bħala element prinċipali mill-Istrateġija tal-UE 2020 /* KUMM/2010/0612 finali */





[pic] | IL-KUMMISSJONI EWROPEA | Brussel 9.11.2010 KUMM(2010) 612 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Kummerċ, Tkabbir u Affarijiet DinjijaIl-Politika tal-Kummerċ bħala element prinċipali mill-Istrateġija tal-UE 2020 {SEC(2010 1268}{SEC(2010 1269} KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Kummerċ, Tkabbir u Affarijiet DinjijaIl-Politika tal-Kummerċ bħala element prinċipali mill-Istrateġija tal-UE 2020 1. Kuntest u orjentazzjonijiet bażiċi L-għan ewlieni tal-politika ekonomika Ewropea huwa tkabbir iktar mgħaġġel. It-tkabbir ekonomiku fit-tul biss jista' joħloq iktar impjiegi u jissalvagwardja l-istat tal-għajnuna soċjali tagħna. Iżda t-titjib tal-potenzjal tat-tkabbir tal-ekonomiji tagħna se jkun sfida kbira – sfida indirizzata mit-tliet għanijiet ta' Ewropa 2020[1] ta' tkabbir intelliġenti, inklużiv u sostenibbli. Din il-Komunikazzjoni hija element kruċjali tad-dimensjoni esterna tal-istrateġija Ewropa 2020 u tistabbilixxi kif il-politika tal-kummerċ u l-investiment għandha tikkontribwixxi għal dan il-għan, u għall-politiki esterni tagħna b'mod ġenerali. Hija għandha tinqara flimkien ma' żewġ karti ta' sostenn: rapport dwar il-progress miksub sa issa fir-rigward tal-Istrateġija tal-Ewropea Globali 2006 u dokument analitiku li jippreżenta l-possibbiltà tal-'kummerċ bħala impetu għall-prosperità'. L-ekonomiji miftuħa għandhom tendenza li jikbru b'pass iktar mgħaġġel minn dawk magħluqa. Il-kummerċ iżid it-tkabbir fl-UE billi jrawwem l-effiċjenza u l-innovazzjoni tagħna. Huwa jagħti spinta lid-domanda barranija għall-prodotti u s-servizzi tagħna. Il-kummerċ miftuħ jagħti wkoll aċċess lill-konsumaturi tal-UE għal varjetà iktar wiesgħa ta' prodotti bi prezzijiet iktar baxxi. Il-ftuħ tal-Ewropa għal investiment dirett barrani (FDI) izid il-kompetittività tagħna. Bl-istess mod, l-abbiltà li d-ditti tagħna jinvestu f'pajjiżi barranin jippermetti li dawn jikbru globalment u li jinħolqu impjiegi kemm lokalment u kemm barra. Fi ftit kliem, filwaqt li tibqa' attenta għall-ispejjez ta' aġġustament, l-Ewropa għandha taħtaf il-benefiċċju triplu minn iktar kummerċ miftuħ u investiment: iktar tkabbir u xogħlijiet u prezzijiet iktar baxxi għall-konsumatur. Il-benefiċċji tripli mill-ftuħ fil-kummerċ Tkabbir ekonomiku: Il-finalizzazzjoni tan-negozjati kollha li għaddejjin bħalissa (ir-Rawnd ta' Doha u ftehimiet bilaterali) u iktar progress sinifikanti fir-relazzjonijiet tagħna ma' msieħba strateġiċi se jwasslu, sal-2020, għal livell tal-PGD fl-UE li jkun ta' 1 % ogħla milli kieku jkun[2]. Benefiċċji għall-konsumatur: il-kisbiet minn varjetà iktar wiesgħa ta' prodotti u servizzi għall-konsumatur Ewropew medju huma bejn wieħed u ieħor ta' EUR 600 fis-sena, flimkien mal-kisbiet minn prezzijiet iktar baxxi. Effetti fuq ix-xogħol: Hemm qbil ġenerali li l-integrazzjoni tal-UE fl-ekonomija globali permezz ta' kummerċ miżjud tiġġenera iktar xogħlijiet u xogħlijiet b'pagi aħjar. Iktar minn 36 miljun impjieg fl-Ewropa jiddependu, direttament jew indirettament, fuq l-abbiltà tagħna li ninnegozjaw mal-bqija tad-dinja. Iktar minn 4.6 miljun ruħ waħedhom fl-UE jaħdmu għal kumpaniji li l-maġġoranza tas-sidien tagħhom huma Ġappuniżi u Amerikani[3]. Sors: Stimi tal-Kummissjoni Ewropea. Għal iktar dettalji ara "il-Kummerċ bħala Impetu għall-Prosperità", taqsima II.1. Iżda biex politika ta' kummerċ miftuħ tirnexxi politikament fl-Ewropa, l-oħrajn – inklużi kemm l-imsieħba żviluppati tagħna u kemm dawk emerġenti – għandhom jagħmlu sforzi daqsna, fi spirtu ta' reċiproċità u benefiċċju reċiproku[4]. Il-politika tal-kummerċ mhux ser tikseb l-appoġġ pubbliku fl-Ewropa jekk ma jkollniex aċċess xieraq għall-materja prima, jew jekk l-aċċess għax-xiri pubbliku jkun imblukkat, pereżempju. L-UE ser tibqa' ekonomija miftuħa iżda aħna mhux ser inkunu inġenwi. B'mod partikulari, il-Kummissjoni se tibqa' attenta biex tiddefendi l-interessi Ewropej u l-impjiegi Ewropej. Ser tiġġieled kontra prattiki ta' negozju inġusti bil-mezzi kollha adegwati. L-ekonomija tagħna hija l-ikbar fid-dinja. Hija wkoll l-ikbar esportatur. Id-ditti tagħna esportaw EUR 1.6 triljun fi prodotti u servizzi fl-2009, li jiġi madwar 13 % tal-PGD tagħna. L-UE hija l-iktar fornitur u ospitant importanti tal-FDI. Kif jidher minn Figura 1 fl-anness, is-sehem tagħna fil-kummerċ globali huwa stabbli għalissa, minkejja ż-żieda f'daqqa ta' ekonomiji emerġenti. Il-preġji tal-Ewropa fir-rigward tal-kummerċ internazzjonali huma riflessi fl-opinjoni pubblika[5]. Sal-2015, 90 % tat-tkabbir dinji ser ikun iġġenerat barra mill-Ewropa, b'terz iġġenerat miċ-Ċina waħedha (ara l-Figura 1). Għalhekk fis-snin li ġejjin, hemm bżonn li naħtfu l-opportunita ta' livelli ogħla ta' tkabbir barra, speċjalment fil-Lvant u n-Nofsinhar tal-Asja. Sal-2030 huwa probabbli li l-pajjiżi li qed jiżviluppaw u dawk emerġenti se jkunu responsabbli għal kważi 60 % tal-PGD dinji. Dan huwa mqabbel ma' inqas minn 50 % llum[6] . L-ekonomija dinjija u l-kummerċ dinji għaddew minn tibdil radikali fil-passat reċenti. Il-katina tal-provvista ta' ħafna prodotti u servizzi issa tinkludi fabbriki u uffiċċji f'diversi nħawi tal-globu. Żewġ terzi tal-importazzjonijiet tagħna jikkonċernaw parteċipazzjoni intermedja li tagħti spinta lill-kapaċità produttiva tagħna. Biex il-kumpaniji tagħna jibqgħu fuq quddiem, hemm bżonn li jkunu jistgħu jiddependu fuq parteċipazzjoni, servizzi u persuni bi kwalifiki għolja minn madwar id-dinja, u l-investimenti u l-proprjetà intellettwali tagħhom jirrikjedu protezzjoni soda. L-aġenda tagħna għandha tevolvi skont dan, kif jidher ċar minn Ewropa 2020. It-tnaqqis ta' tariffi fuq prodotti industrijali u agrikoli jibqa' importanti, iżda l-qalba tal-isfida hija kwistjoni differenti. Dak li se jagħmel differenza akbar huwa l-aċċess tas-suq għas-servizzi u l-investiment, il-ftuħ tal-akkwist pubbliku, ftehimiet aħjar dwar il-protezzjoni tal-IPR u l-infurzar tagħha, provvista mhix ristretta ta' materja prima u enerġija, u, l-aħħar iżda mhux l-inqas, li jingħelbu l-ostakoli regolatorji inkluż permezz tal-promozzjoni tal-istandards internazzjonali. Permezz tal-kummerċ, għandna nippromwovu wkoll ekonomija dinjija iktar ekoloġika u x-xogħol deċenti. Din l-aġenda ser tikkonfrontana dejjem iktar bl-interazzjoni bejn ir-regoli interni tagħna u l-liberalizzazzjoni esterna u – kif aċċenna l-Kunsill Ewropew f'Settembru – hemm bżonn li " jkomplu jiġu mtejba l-koerenza u l-kumplimetarjetà bejn il-politiki interni u esterni tal-UE kollha kemm huma"[7] . Bħala eżempju, suq intern iktar komplet għas-servizzi u kooperazzjoni regolatorja iktar sistematika ma' pajjiżi terzi ewlenin ser jiffaċilita l-kummerċ internazzjonali fis-servizzi u t-tneħħija ta' ostakoli ta' meta jinqabżu l-fruntieri. Aħna ser naġixxu fil-livell multilaterali permezz tad-WTO, u bilateralment. Doha tibqa' l-prijorità prinċipali tagħna. Madankollu, il-bilaterali mhux l-għadu tal-multilaterali. L-oppost jista' jkun iktar applikabbli: il-liberalizzazzjoni tagħti lok għal iktar liberalizzazzjoni. Huwa għalhekk li ser niffukaw parti kbira mill-enerġija tagħna fuq il-kisba ta' ftehimiet dwar il-kummerċ ħieles ippreżentati bħala prijoritajiet mill-Kummissjoni fl-Istrateġija tal-Ewropa Globali tagħha. Qed joqrob l-ewwel ħsad kbir, bl-approvazzjoni tal-ftehim tal-Korea ta' Isfel. Dawn kienu negozjati diffiċli, u ma għandux ikollna illużjonijiet: il-konċessjonijiet mitluba mill-UE u l-kompromessi li ser ikunu neċessarji fil-ftehimiet futuri ser jippreżentaw sfida ikbar. Fl-istess waqt ser inkunu qed naħdmu biex jiġi konkluż ir-Rawnd ta' Doha u biex tkompli tissaħħaħ id-WTO. Doha suppost ilha ħafna li ngħalqet. Din tibqa' kisba importanti ħafna, mhux biss għall-gwadanni ekonomiċi li ser iġġib iżda biex tikkomferma wkoll ir-rwol ċentrali tad-WTO fis-sistema tal-kummerċ dinjija. Madankollu, il-ftehim ta' Doha mhux ser jipprovdi tweġibiet għal kwistjonijiet iktar reċenti li r-regoli dwar il-kummerċ dinji għandhom jindirizzaw. Wasal iż-żmien li ssir riflessjoni fuq il-passi li jmiss wara Doha, u l-Kummissjoni ser twaqqaf grupp ta' persuni eminenti biex isir dan. Ladarba l-FTAs kollha li qed jiġu nnegozjati jew ikkunsidrati jiġu approvati, l-UE ser ikollha ftehimiet preferenzjali dwar il-kummerċ mal-maġġoranza l-kbira tal-membri tad-WTO. Madankollu, flimkien, huma responsabbli biss għal nofs il-kummerċ tagħna. Huwa daqstant ieħor importanti li jkollna rabtiet ta' kummerċ u investiment iktar sodi mal-ekonomiji l-kbar l-oħra fid-dinja: l-Istati Uniti, iċ-Ċina, il-Ġappun, u r-Russja. Ser intejbu l-kooperazzjoni ma' dawn il-pajjiżi permezz tal-fora li ġew stabbiliti għal dan il-għan. Ser nivvalutaw jekk dawn il-fora humiex adattati għall-kisba ta' dan l-għan jew jekk hemmx bżonn li nesploraw mezzi oħra ma' dawn il-pajjiżi. Il-punt fokali prinċipali mal-Istati Uniti u l-Ġappun għandu jkun li jiġu indirizzati l-ostakoli mhux f'forma ta' tariffi għall-kummerċ u l-investiment, primarjament permezz ta' kooperazzjoni regolatorja. Iċ-Ċina, li llum hija t-tieni l-ikbar imsieħeb kummerċjali, hija sors kemm ta' opportunitajiet kbar u kemm ta' sfidi kbar. Minħabba l-potenzjal ta' tkabbir enormi tagħha, iċ-Ċina hija attrazzjoni prinċipali għall-esportazzjoni u l-investiment. Iżda wieħed ma jistax jiċħad li wħud mill-politiki industrijali u makroekonomiċi taċ-Ċina jimplikaw approċċ ibbażat fuq il-kapitaliżmu tal-istat. Jeżistu kwistjonijiet simili fir-rigward tar-Russja, l-ikbar ġara immedjata tagħna. Il-kummerċ għandu jġib ukoll titjib fl-inklużjoni soċjali kemm madwar id-dinja u kemm fl-UE. Il-pajjiżi li qed jiżviluppaw li daħlu fi ktajjen globali ta' kummerċ u produzzjoni, raw tkabbir mgħaġġel fid-dħul u l-impjiegi kif ukoll tnaqqis sinifikanti fil-faqar. Il-politika tal-kummerċ tal-UE qed tgħin lill-ifqar ekonomiji billi tipprovdi wkoll preferenzi kummerċjali unilaterali ġenerużi. B'mod iktar ġenerali qed nużaw approċċ iddivrenzjat bir-reqqa skont il-livell ta' żvilupp tal-imsieħba tagħna. Qed nagħtu attenzjoni sistematika lill-koerenza mal-politiki tal-iżvilupp, bħall-eradikazzjoni tal-faqar. Fl-istess waqt, il-ftuħ fil-kummerċ ikompli jtejjeb il-livelli tal-benefiċċji soċjali u jagħti spinta lill-impjiegi u l-pagi f'ekonomiji żviluppati, inkluż fl-UE. Il-ftuħ joħloq ix-xogħlijiet. Iżda aħna nirrikonoxxu wkoll li l-ispejjeż tal-aġġustament f'oqsma jew setturi partikolari xi drabi jistgħu jkunu għolja, u għalhekk għandna bżonn politiki soċjali u tas-suq tax-xogħol xierqa kemm nazzjonali u kemm Ewropej biex jgħinu fl-aġġustament tal-ħaddiema u tan-negozji. Dan it-tħassib għandu jkun rifless fil-prijoritajiet baġitarji tagħna, filwaqt li nimxu mar-reviżjoni baġitarja tal-Kummissjoni ta' Ottubru 2010[8]. Bi tħejjija għal din il-Komunikazzjoni kellna konsultazzjonijiet mifruxa mal-UE kollha. Skont dan u r-riflessjonijiet interni tagħna, dawn huma l-ingredjenti prinċipali tal-aġenda tal-politika tal-kummerċ li l-Kummissjoni tipproponi li tfittex li tikseb f'dan il-mandat. Hija ser tagħmel dan fi ħdan il-qafas istituzzjonali l-ġdid tat-Trattat ta' Lisbona, li għandu jitqies bħala opportunità kbira peress li jagħti trasparenza u leġittimità ikbar lill-politika tal-kummerċ tal-UE, jagħti leħen ġdid lill-Parlament Ewropew fi kwisjonijiet ta' kummerċ, u li jħejji wkoll sfond għal rinforz reċiproku tal-azzjoni kummerċjali u esterna tagħna kemm hawnhekk fi Brussell u kemm fid-delegazzjonijiet tal-UE f'136 pajjiż madwar id-dinja. Din il-Komunikazzjoni għandha titqies kemm bħala element prinċipali fid-dimensjoni esterna għall-istrateġija Ewropa 2020 u kemm bħala dikjarazzjoni ċara tal-intenzjonijiet tal-Ewropa li għandha rwol attiv u assertiv fil-promozzjoni tal-aġenda dwar il-politika tal-kummerċ fil-G20 u l-fora rilevanti kollha dwar il-kummerċ globali. Tabilħaqq, is-swieq miftuħa ser ikollhom rwol kruċjali fl-istabbiliment ta' tkabbir sod, sostenibbli u bbilanċjat li l-mexxejja tal-G20 ħadu impenn li jilħqu fis-Samit tagħhom f'Toronto. 2. Politika tal-kummerċ u l-investiment ippreparata għall-isfidi ta' għada 2.1. Tkabbir intelliġenti: ħarsa 'l quddiem Iċ-ċavetta għall-futur ekonomiku tagħna hija ż-żamma ta' vantaġġ kompetittiv fi prodotti innovattivi ta' valur għoli, li tiġġenera xogħlijiet għat-tul b'pagi tajba[9]. Il-politika tal-kummerċ tagħna għandha tagħmel dan billi twessa' l-ambitu ta' xogħolna biex inkunu nistgħu nindirizzaw il-kwistjonijiet li ġejjin: - Katina ta' provvista effettiva ta' manifattura globali ma tistax teżisti mingħajr l-appoġġ vitali tat-trasport, it-telekomunikazzjoni u s-servizzi finanzjarji, tan-negozju u professjonali. Is-servizzi jippreżentaw 70 % tal-produzzjoni dinjija iżda madwar għoxrin fil-mija biss tal-kummerċ dinji. Il-proporzjon baxx ta' servizzi fil-kummerċ totali huwa parzjalment ir-riżultat ta' ostakoli naturali (ċerti servizzi min-natura tagħhom mhumiex negozzjabli), iżda l-ostakoli kummerċjali wkoll għandhom rwol prinċipali. L-ostakoli li baqa' għall-kummerċ fis-servizzi ġeneralment huma ikbar mill-ostakoli fis-setturi ta' manifattura. L-ekwivalenti stmati fir-rigward ta' tariffi ġeneralment huma 'l fuq sew minn 20 % u ħafna drabi ħafna ogħla (Ara t-Tabella 2). Mill-imsieħba prinċipali tagħna fil-kummerċ li huma żviluppati u dawk emerġenti, ser infittxu bil-mezzi kollha disponibbli ftuħ ikbar għall-fornituri tas-servizzi tagħna, skont dak li joffri s-suq intern tal-UE għall-fornituri tas-servizzi minn pajjiżi terzi; filwaqt li nżommu l-għanijiet tagħna f'konformità mal-Konvenzjoni tal-UNESCO tal-2005 dwar id-diversità kulturali. Ser inkomplu noffru integrazzjoni fis- suq intern lil xi pajjiż fil-viċinat (bħall-Ukraina, il-Moldova, il-pajjiżi tal-Kawkasu, l-Eġittu, il-Ġordan, il-Marokk u t-Tuneżija) f'setturi bħas-servizzi finanzjarji, tal-posta u tat-telekomunikazzjoni.Kif ġie ssuġġerit waqt proċess ta' konsultazzjoni pubblika, għandna nfittxu wkoll li niżguraw li r-regolazzjoni tas-servizzi fil-pajjiżi terzi kollha tkun miftuħa, nondiskriminatorja, trasparenti u fl-interess pubbliku, biex b'hekk il-fornituri tagħna wkoll ikunu jistgħu jagħmlu n-negozju hemm. Fl-aħħar nett, hekk kif il-bidliet teknoloġiċi joħolqu servizzi ġodda u jtejbu l-livell tan-negozjabbiltà tas-servizzi transkonfinali, il-ftehimiet dwar il-kummerċ tagħna għandhom ifittxu modi ta' kif jipprevjenu l-ħolqien ta' ostakoli ġodda għall-kummerċ għal dawk is-servizzi. - Kien hemm żieda kbira fiċ-ċaqliq tal-kapital u l- FDI . Madwar nofs il-kummerċ dinji issa jsir bejn l-affiljati ta' intrapriżi multinazzjonali li jinnegozjaw prodotti u servizzi intermedji. Il-Kummissjoni pproponiet politika tal-invesiment Ewropea komprensiva[10] biex tindirizza aħjar il-bżonnijiet ta' investituri mill-Istati Membri kollha. Ser tfittex li tintegra l-protezzjoni tal-investimenti flimkien mal-liberalizzazzjoni tal-investimenti f'negozjati li qed isiru bħalissa. Biex tagħmel dan, dalwaqt ser tipproponi aġġornamenti ta' direttivi ta' negozjati rilevanti u ser tibda bil-Kanada, Singapor, u l-Indja. Il-Kummissjoni qed tikkunsidra wkoll jekk ftehimiet dwar l-investiment indipendenti ma' pajjiżi oħra, bħaċ-Ċina, ikunux vallapena biżżejjed. - L-akkwist pubbliku huwa qasam fejn is-swieq barranin huma partikolarment magħluqa għall-kumpaniji tal-UE. B'sehem ta' iktar minn 10 % tal-PGD f'pajjiżi industrijalizzati kbar, u b'sehem li qed jikber fl-ekonomiji emerġenti, il-kuntratti ta' akkwist pubbliku jikkostitwixxu opportunitajiet ta' negozju f'setturi fejn l-industrija tal-UE hija tassew kompetittiva. Dan jinkludi setturi bħal, pereżempju, it-trasport pubbliku, l-għodda medika, il-prodotti farmeċewtiċi u t-teknoloġiji favur l-ambjent. Ser inkomplu nagħmlu pressjoni biex ikun hemm iktar ftuħ fl-akkwist barra, u ser niġġieldu b'mod partikolari kontra l-prattiki diskriminatorji. Qegħdin ninnegozjaw b'mod attiv aktar aċċess għall-kumpaniji tagħna kemm f'negozjati bilaterali u kemm fil-kuntest tal-Ftehim tad-WTO dwar l-Akkwisti tal-Gvern. Qed nistinkaw għal adeżjoni bikrija taċ-Ċina mal-GPA abbażi ta' offerta ambizzjuża, f'konformità mal-impenji taċ-Ċina fir-rigward tal-adeżjoni mad-WTO. Iżda filwaqt li s-suq diġà huwa relattivament miftuħ, dawk tal-imsieħba fin-negozju prinċipali tagħna huma ħafna inqas miftuħa, speċjalment fil-livelli reġjonali u lokali (ara t-Tabella 4 fl-Anness). Il-Kummissjoni, għalhekk, fl-2011 ser tippreżenta proposta leġiżlattiva għal strument tal-UE biex inżidu l-vantaġġ tagħna biex niżguraw simetrija mtejba fl-aċċess għas-swieq tal-akkwist pubbliku f'ekonomiji żviluppati u dawk emerġenti kbar, filwaqt li ssejjes fuq l-implimentazzjoni tal-impenji internazzjonali tagħna. Bl-istess mod, għandu jkun hemm iktar simetrija fl-aċċess għall-programmi ta' riċerka u żvilupp f'pajjiżi terzi biex ikun hemm l-istess livell għoli bħal tagħna ta' ftuħ, kif ġie diskuss fil-Kummissjoni reċenti dwar Unjoni tal-Innovazzjoni[11]. - Il-flussi kummerċjali u tal-investiment huma kruċjali għat- tixrid tal-innovazzjoni u ta' teknoloġiji ġodda madwar l-UE u fil-bqija tad-dinja. Dan huwa minnu għal setturi "ġodda" bħal tat-telekomunikazzjoni u għal dawk iktar "tradizzjonali" – pereżempju l-produzzjoni tat-tessuti bl-aħħar teknoloġija. Qed nistinkaw biex il-moratorju fuq it-tariffi għall-kummerċ elettroniku jiġi estiż u ser inkomplu bl-isforzi tagħna biex naġġornaw il-Ftehim tad-WTO dwar it-Teknoloġija tal-Informazzjoni tal-1996 biex nestendu l-ambitu tiegħu, inneħħu l-ostakoli mhux f'forma ta' tariffi għall-kummerċ f'dawn il-prodotti, bħal eżamijiet ta' konformità doppji u nżidu s-sħubija ġeografika tagħha[12]. - L-ostakoli regolatorji għall-kummerċ fil-prodotti, is-servizzi u l-investiment huma partikolarment ta' dannu, speċjalment fir-rigward tal-imsieħba fil-kummerċ prinċipali tagħna, minħabba l-intensità tar-relazzjoni ta' kummerċ u investiment tagħna magħhom. Hemm tħassib partikolari marbut man-nuqqas ta' aċċettazzjoni u/jew mal-użu ta' standards internazzjonali, u ma' rekwiżiti ta' ċertifikazzjoni jew ta' spezzjoni li huma ta' piż, inkluż għal prodotti industrijali u l-esportazzjonijiet agrikoli jew tas-sajd tagħna. Il-pajjiżi għandhom id-dritt li jistabbilixxu l-livelli tagħhom ta' protezzjoni tal-politika pubblika u li jirregolaw fir-rigward ta' dan, bħaż-żamma ta' livell għoli tas-saħħa u s-sigurtà tal-bniedem u tal-ħarsien ambjentali; u ovvjament ir-regolazzjoni għandha tiġi infurzata wkoll. Meta konsumatur ikun jaf li tali regolament huwa implimentat u infurzat, dan ikollu ammont ta' fiduċja meta jixtri oġġetti jew servizzi sew jekk importati u sew jekk immanifatturati lokalment. - Iżda filwaqt li d-differenzi fil-liġijiet u r-regolamenti, jew l-assenza ta' standards komuni jew rikonoxximent reċiproku, jistgħu jkunu leġittimi f'ċerti każijiet, ħafna drabi dawn jikkostitwixxu sors importanti ta' spejjeż fin-negozju għall-kumpaniji tagħna barra mill-pajjiż. Filwaqt li huwa diffiċli li jiġu kkwantifikati, l-ostakoli mhux f'forma ta' tariffi ħafna drabi huma s-sors ta' nuqqas ta' qbil fir-rigward tal-kummerċ filwaqt li jekk jitbaxxew l-ispejjeż kummerċjali assoċjati jista' jiġi ġġenerat tfaddil sinifikanti[13]. Għalhekk kooperazzjoni regolatorja mtejba – kemm biex tiġi promossa l-ekwivalenza jew il-konverġenza (tar-regoli, l-istandards u l-prattiki ta' ttestjar u ċertifikazzjoni) internazzjonalment u kemm biex jitnaqqsu l-ispejjeż mhux neċessarji fir-regolazzjoni madwar id-dinja – hija aspett importanti tar-relazzjonijiet kummerċjali tagħna partikolarment mal-imsieħba ewlenin tagħna, bħala parti minn FTA jew negozjati simili, iżda għad baqa' ħafna xi jsir. Ser inħeġġu lill-imsieħba fil-kummerċ tagħna biex jingħaqdu u jippromwovu l-użu ta' inizjattivi ta' konverġenza regolatorja settorjali eżistenti bħar-regolamenti dwar il-karozzi tal-Kummissjoni Ekonomika tan-NU għall-Ewropa (ECE), u biex jipparteċipaw b'mod attiv fl-iżvilupp ta' standards internazzjonali jew approċċi regolatorji komuni f'firxa wiesgħa ta' setturi. Tabilħaqq, l-esperjenza turi li huwa ħafna iktar faċli li l-ostakoli potenzjali jiġu kkontrollati qabel ma l-prattiki regolatorji jsiru fissi, kemm f'setturi tal-industrija tal-UE li huma stabbiliti sew bħal tal-karozzi, l-għodod tal-magni u s-sustanzi kimiċi, iżda partikolarment f'setturi emerġenti b'pass mgħaġġel bħas-servizzi onlajn u l-bijoteknoloġija. - Ovvjament, għadd pjuttost kbir ta' pajjiżi terzi jirrikonoxxu l-vantaġġi tas-sistema ta' regolazzjoni tal-UE għas-Suq Uniku u adattaw ir-regoli tagħhom skont din. F'ekonomija li kull ma jmur qed issir iktar globali, it-tfassil tar-regoli tagħna għandu jkun dejjem iktar sensittiv għall-kuntest internazzjonali u għall-bżonn li ngħinu lin-negozji tagħna jibqgħu kompetittivi. Tabilħaqq, ir-rabta bejn il-ftuħ fil-kummerċ estern u r-riformi fis-suq intern ħafna drabi hija triq b'żewġ direzzjonijiet, minħabba li fiż-żewġ każijiet qed nimmiraw li nnaqqsu l-ispejjeż ta' ostakoli regolatorji mhux meħtieġa li jfixklu l-fluss tal-oġġetti, is-servizzi u l-investiment. Hemm bżonn li naħdmu iktar biex l-effettività tal-politiki interni u esterni tingħata vantaġġ u b'hekk tittejjeb il-kompetittività tal-Ewropa fis-suq globali[14]. Il-Kummissjoni ser teżamina kif tista' ssaħħaħ ir-rabtiet reċiproki bejn l-azzjonijiet regolatorji interni u esterni u kif tista' tesplora kif ittejjeb il-koordinazzjoni bejn it-tnejn f'oqsma bħar-regolamenti tal-gvern u l-istandards internazzjonali, b'punt fokali partikolari fuq il-leġiżlazzjoni futura. Dawn il-kwistjonijiet huma diskussi wkoll fil-Komunikazzjoni tal-Kummissjoni "Lejn Att dwar is-Suq Uniku".[15] - Għandna niżguraw ukoll li ċ-ċaqliq temporanju tan-nies biex jipprovdu servizz[16] jikkontribwixxi biex il-fornituri tas-servizzi u l-investituri tagħna jsiru iktar kompetittivi, kemm fl-UE u kemm barra mill-UE. Huwa essenzjali li jinġiebu l-iktar nies kwalifikati minn madwar id-dinja biex il-kumpaniji u ċ-ċentri ta' riċerka tagħna jibqgħu f'vantaġġ assolut fl-innovazzjoni. Bl-istess mod, il-kumpaniji tagħna għandhom ikunu jistgħu jċaqilqu lil maniġers u esperti Ewropej lejn l-istabbilimenti tagħhom barra. Hemm bżonn li noffru l-istess trattament lid-ditti tal-imsieħba tagħna, jekk irridu nkomplu nibbenefikaw mill-investiment tagħhom fl-UE – u l-impjiegi konnessi ma' dan. F'dan ir-rigward, id-Direttiva proposta dwar il-kondizzjonijiet ta' aċċess taċ-ċittadini ta' pajjiżi terzi fil-qafas ta' trasferiment intrakorporattiv għandha tgħin biex toħloq ambjent stabbli u miftuħ għal persuni li jiġu trasferiti bejn il-kumpaniji minn pajjiż terz fl-UE. 2.2. Tkabbir inklużiv fl-UE u barra mill-UE Filwaqt li aħna nibbenefikaw mill-globalizzazzjoni, huwa evidenti li n-nies fl-Ewropa huma mħassba dwar uħud mill-konsegwenzi potenzjali, notevolment fir-rigward tal-impjiegi[17], filwaqt li qed jitolbu politiki li joffru iktar opportunitajiet għall-pajjiżi li qed jiżviluppaw. - Il-ftuħ fil-kummerċ joħloq iktar impjiegi b'mod ġenerali , iżda minħabba li tkabbir iktar b'saħħtu jirrikjedi ċaqliq tar-riżorsi lejn is-setturi bl-aqwa prestazzjoni, jista' jkun li jintilfu l-impjiegi f'ċerti setturi. Għalhekk il-ftuħ tas-suq għandu jkun akkumpanjat minn politiki li jgħinu lin-nies jadattaw għal dawn il-bidliet. Filwaqt li hi r-responsabbiltà tal-Istati Membri li jimplimentaw il-politiki laterali soċjali, edukattivi u tas-suq tax-xogħol adegwati, l-UE tikkontribwixxi appoġġ addizzjonali permezz ta' għadd ta' strumenti (inklużi fondi strutturali). Wieħed mill-istrumenti huwa l- Fond Ewropew ta' Aġġustament għall-Globalizzazzjoni (EGF). Bl-estensjoni u simplifikazzjoni tal-EGF, l-UE tista' tagħmel iktar biex tgħin lil dawk li jisfaw bla xogħol fis-setturi deifferenti biex jadattaw u jitħarrġu mill-ġdid, biex b'hekk jittaffa l-impatt ta' ċertu taħwid kbir fl-Istati Membri. - L-inklużività hija importanti bl-istess mod lil hinn mill-fruntieri tal-UE. Aħna ħadna l-impenn li nippromwovu l-iżvilupp sostenibbli, l-istandards internazzjonali tax-xogħol u x-xogħol deċenti anke barra mill-UE. Ovvjament, l-integrazzjoni ta' pajjiżi li qed jiżviluppaw fl-ekonomija globali tgħin fl-eradikazzjoni tal-faqar u trawwem kondizzjonijiet tax-xogħol aħjar. Dan huwa l-approċċ tal-UE bil- Ftehimiet ta' Sħubija Ekonomika mal-Afrika u l-pajjiżi tal-Karibew u tal-Paċifiku: it-trawwim tal-iżvilupp permezz tal-promozzjoni ta' integrazzjoni reġjonali, il-ħolqien ta' opportunitajiet għall-kummerċ u għall-investiment, u t-titjib tat-tmexxija ekonomika. - Kmieni fl-2011, ser nipproponu riforma tas -"Sistema Ġenerali ta' Preferenzi" tal-UE. Din ser, inter alia, timmira li tiffoka fuq dawk il-pajjiżi l-iktar fil-bżonn u fuq dawk li jimplimentaw b'mod effettiv standards internazzjonali tax-xogħol u prinċipji tad-drittijiet tal-bniedem, ħarsien ambjentali u tmexxija tajba. - Fl-2011, il-Kummissjoni ser tadotta Komunikazzjoni dwar il-kummerċ u l-iżvilupp . Din ser tirrifletti f'sens wiesa' fuq kif il-politika tal-kummerċ tagħna tista' tgħin bl-aħjar mod lill-iżvilupp, bħal pereżempju t-trattament speċjali u ddivrenzjat mogħti lil pajjiżi li qed jiżviluppaw, l-appoġġ għal riformi relatati mal-kummerċ, u t-tneħħija ta' xkiel strutturali għall-integrazzjoni tagħhom fil-kummerċ globali. Barra minn hekk, din il-Komunikazzjoni ser tinkludi suġġerimenti dwar kif il-kummerċ jista' jgħin lil pajjiżi terzi li jintlaqtu minn diżastri naturali, bħat-terremot fil-Ħaiti jew l-għargħar reċenti fil-Pakistan. 2.3. Żvilupp sostenibbli fl-UE u barra mill-UE Il-politika tal-kummerċ għandha tkompli tappoġġja l-għanijiet tat-tkabbir favur l-ambjent u t-tibdil fil-klima, partikolarment emissjonijiet tal-karbonju mnaqqsa. Hemm bżonn li niżguraw li l-industrija tagħna tkun kapaċi tikkompeti fl-ekonomija sostenibbli tal-futur, inklużi fis-setturi tas-sajd u tal-agrikoltura li ser ikomplu jesperjenzaw iktar riformi. - Fir-rigward tat- tibdil fil-klima, il-prijorità tagħna tibqa' ftehim globali, fejn jiġu stabbiliti miri ta' tnaqqis għall-pajjiżi kollha. L-appoġġ tal-politika tal-kummerċ għal azzjoni kontra t-tibdil fil-klima għandu jkompli jingħata permezz tal-eliminazzjoni tal-ostakoli għall-kummerċ fil-prodotti u s-servizzi ambjentali[18]. Il-Kummissjoni tibqa' tħaddan l-opinjoni li l-alternattiva ta' miżuri ta' aġġustament fil-fruntieri tqajjem għadd ta' kwistjonijiet, kif jidher mill-Komunikazzjoni tal-Kummissjoni reċenti[19]. - B'mod iktar ġenrali, il-politika tal-kummerċ għandha tkompli tappoġġja u tippromwovi t-tkabbir favur l-ambjent madwar id-dinja f'oqsma oħra, bħall-enerġija, l-effiċjenza tar-riżorsi u l-ħarsien tal-bijodiversità. Ser inkomplu nagħtu attenzjoni partikolari wkoll lill- implimentazzjoni ta' kapitoli ta' żvilupp sostenibbli fil-ftehimiet dwar il-kummerċ tagħna, u lil kooperazzjoni mill-qrib mas-soċjetà ċivili. - Il-provvista sostenibbli u kontinwa ta' materja prima u enerġija hija ta' importanza strateġika għall-kompetittività tal-ekonomija tal-UE. Dan huwa enfasizzat biċ-ċar minn għadd kbir ta' negozji u kontributuri mis-soċjetà ċivili waqt il-konsultazzjoni pubblika. Għadd ta' gvernijiet minn barra l-UE qed jiżviluppaw politiki industrijali li joħolqu xkiel fil-provvista u tagħwiġ ieħor. Fil-karta tagħha ta' strateġija dwar il-materja prima tal-2008[20], il-Kummissjoni stabbilixxiet approċċ komprensiv lejn provvista sikura ta' materja prima għall-kumpaniji tal-UE f'diversi oqsma ta' politika, inkluża l-politika tal-kummerċ. Il-Kummissjoni qed tħejji Komunikazzjoni ġdida sal-aħħar tal-2010 dwar l-implimentazzjoni tal-istrateġija u t-triq 'il quddiem. Ser nużaw il-potenzjal sħiħ tar-regoli kummerċjali eżistenti, infittxu li nistabbilixxu mekkaniżmu ta' monitoraġġ tar-restrizzjonijiet fuq l-esportazzjoni, ninnegozjaw regoli f'negozjati bilaterali li għaddejjin bħalissa u nkomplu nesploraw dixxiplini multilaterali u plurilaterali, pereżempju ftehim tal-OECD ibbażat fuq l-"aħjar prattiki". Dan l-approċċ u d-djalogu tagħna ma' pajjiżi terzi dwar din il-kwistjoni għandhom ikomplu jkunu totalment konformi mal-għanijiet tal-iżvilupp tal-eradikazzjoni tal-faqar u t-tmexxija tajba – iżda ta' min jenfasizza li restrizzjonijiet li jitpoġġew fuq il-provvista tal-materja prima ħafna drabi jikkawżaw danni serji lil pajjiżi oħra li qed jiżviluppaw. Għalhekk għandna nindirizzaw dan. - Fir-rigward tal- enerġija, ser nużaw in-negozjati kemm bilaterali u kemm multilaterali tagħna biex ninkludu dispożizzjonijiet dwar il-kummerċ li ser jgħinuna niddiversifikaw il-provvisti tal-enerġija (anke fl-interess tas-sigurtà tal-enerġija), it-tranżitu bla ħlas, u nippromwovu l-kummerċ fl-enerġija sostenibbli fejn l-ostakoli fil-pajjiżi terzi jimpedixxu l-iżvilupp rapidu tal-industrija tal-enerġija rinnovabbli tal-UE. 3. L-aġġornament tal-aġenda tan-negozjati biex nagħtu spinta lit-tkabbir L-ewwel parti ta' din il-Komunikazzjoni u l-karti ta' sostenn jispjegaw kif il-politika tal-kummerċ tista' tikkontribwixxi għat-tkabbir. Din tikkostitwixxi d-dimensjoni esterna tal-istrateġija Ewropa 2020. Il-prijorità tagħna fil-politika tal-kummerċ issa għandha tkun li niksbu aċċess aħjar għall-ikbar ekonomiji u li qed jikbru bl-iktar pass mgħaġġel madwar id-dinja, u partikolarment, permezz ta' ftehimiet dwar il-kummerċ ambizzjużi. 3.1. Il-konklużjoni ta' Doha, u nsejsu fuq is-sistema multilaterali bbażata fuq ir-regoli Minkejja l-progress kajman, il-konklużjoni tar-Rawnd ta' Doha tibqa' l-prijorità prinċipali tagħna. Il-benefiċċji potenzjali huma sempliċement importanti wisq biex jiġu injorati. Is-sena 2011 tirrappreżenta l-aqwa opportunità li jmiss biex jiġi konkluż ftehim ambizzjuż, ibbilanċjat u komprensiv li fih l-atturi prinċipali kollha jagħtu kontributi sinifikanti u li minnu l-atturi kollha, kemm kbar u kemm żgħar, jistgħu jibbenefikaw. Doha tirrappreżenta imbuttatura 'l quddiem potenzjali mdaqqsa lill-ekonomija dinjija. Il-kummerċ dinji jista' jiżdied b'iktar minn EUR 300 biljun fis-sena u d-dħul dinji b'iktar minn EUR 135 biljun[21]. Il-konklużjoni b'suċċess tan-negozjati ta' Doha ser tikkonferma r-rwol ċentrali tal-liberalizzazzjoni tan-negozju u t-tfassil tar-regoli multilaterali. Hija ser tikkonferma wkoll id-WTO bħala tarka soda kontra r-rigressjoni protezzjonista – waħda mid-differenzi kruċjali bejn il-kriżi tal-lum u dik tas-snin tletin. Ser nużaw aħjar, u nistinkaw għat-tisħiħ, tal-kapaċità tas-sorveljanza u l-monitoraġġ tad-WTO. Dan jista' jinvolvi reviżjoni tal-pari, trasparenza u skrutinju multilaterali tal-politki tal-kummerċ imtejba sabiex jitwaqqfu t-tendenzi protezzjonisti possibbli, jiġu infurzati ftehimiet dwar il-kummerċ u dixxiplini eżistenti u jitjiebu l-prattiki tal-kummerċ f'pajjiżi terzi. Ser inkomplu nagħtu prijorità wkoll lil iktar adeżjonijiet. Finalment, ser nimmiraw li nsaħħu s-sistema unika ta' soluzzjoni tat-tilwin tad-WTO. Dan jirrikjedi li n-natura ġudizzjarja tal-proċess tiġi rinfurzata u li s-segretarjat tad-WTO jingħata iktar riżorsi għal dan il-għan. Hemm benefiċċju sistematiku għat-tul fit-tisħiħ tad-WTO bħala istituzzjoni ċentrali li tindirizza l-isfidi tat-tmexxija ekonomika globali flimkien ma' atturi oħra bħall-G20. Għalhekk, ser nistabbilixxu grupp ta' persuni eminenti minn pajjiżi żviluppati u oħrajn li għadhom jiżviluppaw biex niksbu rakkomandazzjonijiet indipendenti biex inkunu nistgħu nfasslu l-opinjoni Ewropea tagħna dwar l-aġenda futura u l-operat tad-WTO wara r-Rawnd ta' Doha . 3.2. Il-finalizzazzjoni tal-aġenda ta' negozjati tal-Ftehimiet dwar il-Kummerċ Ħieles (FTA) li għaddejjin bħalissa L-aġenda tal-Ewropa Globali ta' ġenerazzjoni ambizzjuża ġdida ta' ftehimiet bilaterali dwar il-kummerċ ma' msieħba fil-kummerċ importanti hija sfida iebsa. Xi ekonomiji emerġenti diġà jirrappreżentaw sehem sinifikanti u li qed jiżdied mill-kummerċ dinji. Fil-qafas tal-livell tal-ambizzjoni tagħna, ser inkomplu nikkunsidraw il-livelli varji ta' żvilupp tal-imsieħba fil-kummerċ tagħna. Iżda din l-aġenda hija l-mogħdija adattata li l-Ewropa għandha tieħu, u diġà bdiet tagħti l-frott. Din hija aġenda sinifikanti u li toffri sfida tassew iebsa, mhux bl-inqas minħabba li dawn il-ftehimiet dwar il-kummerċ il-ġodda jmorru lil hinn mit-tariffi fuq l-importazzjoni, li l-importanza tagħhom naqset, l-indirizzar tal-ostakoli regolatorji fil-prodotti, is-servizzi u l-investiment, id-drittijiet tal-proprjetà intellettwali, l-akkwist tal-gvernijiet, il-protezzjoni tal-innovazzjoni, l-iżvilupp sostenibbli (jiġifieri xogħol deċenti, standards tax-xogħol u ħarsien ambjentali) u kwistjonijiet importanti oħra. Iżda l-benefiċċji għandhom ikunu sostanzjali. Bis-suppożizzjoni li dawn in-negozjati kollha li għaddejjin bħalissa jiġu konklużi b'suċċess: - madwar nofs il-kummerċ estern tal-UE ser ikun kopert minn ftehimiet dwar il-kummerċ ħieles; - it-tariffa medja ffaċċjata mill-esportazzjonijiet tal-UE ser tinżel b'madwar nofs (għal madwar 1.7 %) u t-tariffa medja tal-importazzjoni tal-UE bi kważi 20 % (għal 1.3 %)[22]; u - flimkien, dawn id-diversi FTAs għandhom, bħala parti mill-kontribut futur tal-politika tal-kummerċ lejn it-tkabbir, iżidu sa 0.5 % mal-PGD tal-UE fiż-żmien aktar fit-tul[23]. Għalaqna b'suċċess in-negozjati dwar FTA mal-Korea kif ukoll mal-Perù, mal-Kolombja u mal-Amerika Ċentrali. It-taħdidiet mal-pajjiżi tal-Golf, l-Indja, il-Kanada, u Singapor qegħdin fi stadju avvanzat. Erġajna ftaħna negozjati importanti mar-reġjun tal-MERCOSUR. Il-finalizzazzjoni tal-aġenda attwali tagħna ta' FTAs immotivati mill-kompetittività tibqa' prijorità. Għandna nagħmlu użu għaqli mill-kummerċ reġjonali li qed jikber b'pass mgħaġġel fil-Lvant tal-Asja u nistinkaw għall-interessi ekonomiċi u strateġiċi tagħna f'dak ir-reġjun, inter alia, billi nintegraw ruħna fin-netwerk li qed jikber b'pass mgħaġġel ta' żoni ta' kummerċ ħieles f'dak ir-reġjun. Għalhekk ser infittxu li nespandu u nikkonkludu negozjati bilaterali mal-pajjiżi tal-ASEAN, billi nibdew mill-Malasja u l-Vjetnam, u li nissudaw ir-relazzjonijiet ta' kummerċ u investiment mal-Lvant Imbiegħed. B'mod parallel, u biex tiġi stabbilita żona ta' ġid komuni mal-viċinat tal-Ewropa, ser inkomplu nfittxu li nikkonkludu Ftehimiet Sodi u Komprensivi ta' Kummerċ Ħieles (DCFTAs) fi ħdan l-oqfsa rispettivi tas-Sħubija tal-Lvant u tas-Sħubija Ewro-Mediterranja, filwaqt li noffru lill-pajjiżi fir-reġjun il-prospett ta' parteċipazzjoni fis-suq intern ladarba l-kondizzjonijiet jintlaħqu. Dan jibqa' aġent b'saħħtu ta' bidla permezz ta' konverġenza regolatorja u t-tneħħija ta' ostakoli imposti mit-tariffi u ostakoli oħrajn, imwettaq b'mod parallel man-negozjati tal-Ftehimiet ta' Assoċjazzjoni, biex tintlaħaq integrazzjoni ekonomika f'kuntest ta' assoċjazzjoni politika. Fi ftit kliem, il-konklużjoni ta' din l-aġenda tista' ttejjeb tassew il-mod kif ninnegozjaw mal-bqija tad-dinja. 3.3. L-involviment tal-imsieħba ekonomiċi strateġiċi tagħna fil-kummerċ, l-investiment u l-konverġenza regolatorja F'Settembru, il-Kunsill Ewropew identifika t-titjib tal-kummerċ mal-imsieħba strateġiċi tal-UE bħala għan kruċjali, filwaqt li appella biex jittieħdu passi konkreti biex " jiġu żgurati Ftehimiet dwar il-Kummerċ Ħieles ambizzjużi, jiġi żgurat aċċess ikbar għan-negozju Ewropew u tiġi ssudata l-kooperazzjoni regolatorja ma' msieħba prinċipali fil-kummerċ". Madankollu, fakkar ukoll li dawn is-sħubijiet għandhom ikunu " toroq b'żewġ direzzjonijiet ibbażati fuq interessi u benefiċċji reċiproki u fuq ir-rikonoxximent li l-atturi kollha għandhom drittijiet kif ukoll dmirijiet"[24]. Minħabba d-daqs u l-potenzjal ekonomiku tagħhom, kif ukoll l-influwenza tagħhom fuq l-ekonomija globali, il-politika tal-kummerċ tagħna għandha tagħti attenzjoni partikolari lill-Istati Uniti, iċ-Ċina, ir-Russja, il-Ġappun, l-Indja u l-Brażil. Għal raġunijiet differenti, ir-relazzjonijiet ekonomiċi tagħna ma' dawn il-pajjiżi għandhom dimensjoni strateġika għall-UE. Issa hemm bżonn li nagħmluhom prijorità ta' importanza ikbar minn qabel. Qegħdin f'nofs negozjati għaddejjin u intensi mal-Indja għal FTA. Meta nikkonkludu n-negozjati, li reċentement reġgħu nfetħu dwar Ftehim ta' Assoċjazzjoni bejn l-UE u l-Mercosur, ser nittrasformaw ir-relazzjoni tagħna mal-Brażil. Il-qagħda u l-prospetti tar-relazzjoni tagħna mal-erba' msieħba strateġiċi l-oħra jidhru hawn taħt. L- Istati Uniti huma bla dubju l-ikbar imsieħeb fil-kummerċ u l-investiment tal-UE. Minkejja n-nuqqas ta' qbil li jkun hemm xi drabi, il-kummerċ u l-investiment transatlantiku jsir b'iktar libertà minn kważi kwalunkwe post ieħor fid-dinja. L-ikbar ostakoli li għadhom jeżistu jinsabu fid-differenza fl-istandards u r-regolamenti madwar l-Atlantiku, minkejja li għandna għanijiet regolatorji tassew simili. Il-premji involuti huma kbar, kif jidher minn studju reċenti li jissuġġerixxi li it-tneħħija biss ta' nofs l-ostakoli mhux f'forma ta' tariffi għall-kummerċ mal-Istati Uniti tirriżulta f'żieda ta' 0.5 % fil-PGD tal-UE[25]. Il-Kunsill Ekonomiku Transatlantiku jagħtina forum tajjeb għal gwida politika fir-rigward ta' varjetà kumplessa ta' djalogi regolatorji differenti eċċ. B'dan il-mod jista' jgħin biex tinkiseb konverġenza regolatorja. Il-prijorità tagħna għandha tkun direttament l-evitar ta' ostakoli futuri, u partikolarment fis-setturi tal-innovazzjoni, l-effiċjenza tal-enerġija u tat-teknoloġija avvanzata, punt li joħroġ ċar mill-eżerċizzju tagħna ta' konsultazzjoni pubblika. Iċ-Ċina hija t-tieni l-ikbar imsieħeb kummerċjali tal-UE. Hija sors mhux biss ta' prodotti bi prezzijiet baxxi għall-konsumatur iżda anke ta' kontributi importanti għall-industriji tal-manifattura tagħna. Hija wkoll suq li qed jikber b'pass mgħaġġel għall-esportazzjonijiet tagħna. Madankollu, għad baqa' biex il-kummerċ tagħna maċ-Ċina jilħaq il-potenzjal massimu tiegħu. Jibqgħu jippersistu ostakoli għall-aċċess għas-suq – fl-istandards u r-regolamenti, is-servizzi, l-investiment u l-akkwist pubbliku, kif ukoll infurzar mhux adegwat tal-IPRs, sistema ta' standardizzazzjoni mhix trasparenti, proċeduri ta' ċertifikazzjoni li jieħdu l-ħin u miżuri ta' politika industrijali mmirati lejn is-sostituzzjoni tal-importazzjoni, trasferiment furzati tat-teknoloġija u l-għoti ta' aċċess preferenzjali għall-materja prima lill-produtturi lokali. L-UE esprimiet id-dubji tagħha dwar numru minn dawn il-miżuri fid-WTO u bilateralment, u ser tkompli tagħmel dan. Fil-qafas iktar komprensiv provdut mid-Djalogu ta' Livell Għoli dwar l-Ekonomija u l-Kummerċ, ser naħdmu għal politiki li huma iktar konformi mar-regoli tal-ekonomija tas-suq u nippruvaw nindirizzaw is-sorsi tal-iżbilanċi prinċipali eżistenti. Il-Ġappun, qed ifittex li jikseb integrazzjoni ekonomika mal-imsieħba fil-kummerċ prinċipali tiegħu, inkluż mal-UE. Madankollu, filwaqt li t-tariffi fil-Ġappun huma ġeneralment baxxi, l-ostakoli regolatorji għall-kummerċ fil-prodotti, is-servizzi, l-investiment u l-akkwist pubbliku jibqgħu ħafna[26] u hu meqjus li huwa diffiċli li jingħelbu iktar minn qatt qabel. Il-kapaċità tal-Ġappun li juri li dawn l-ostakoli jistgħu jitneħħew hija kondizzjoni importanti għal integrazzjoni ekonomika iktar mill-qrib bejn l-UE u l-Ġappun. Il-kwistjoni qed tiġi eżaminata attwalment mill-Grupp ta' Livell Għoli (HLG) li twaqqaf fl-aħħar samit bejn l-Unjoni Ewropea u l-Ġappun. Ir-Russja hija l-iktar ġara immedjata importanti tagħna. Hija wkoll it-tieni l-ikbar destinazzjoni għall-esportazzjonijiet tal-UE, it-tielet l-ikbar sors ta' importazzjonijiet tal-UE globalment, u l-ikbar fornitur tal-enerġija għal ħafna Stati Membri. L-integrazzjoni tar-Russja fid-WTO tibqa' għan kruċjali għal perjodu qasir għall-politika tal-kummerċ tal-UE, punt ieħor li ġie enfasizzat minn ħafna minn dawk li wieġbu fil-konsultazzjoni pubblika tagħna. Din tista' tkun il-miżura bil-wisq l-iktar importanti biex tankra lir-Russja fis-sistema globali u tista' tagħti spinta lill-modernizzazzjoni u d-diversifikazzjoni tal-ekonomija tagħha. Fl-istess waqt, il-ftehim bilaterali li qed jiġi nnegozjat bejn l-UE u r-Russja biex jieħu post il-Ftehim dwar is-Sħubija u l-Kooperazzjoni eżistenti ser jgħin biex jintlaħaq ambjent iktar effettiv, stabbli u prevedibbli, u għandu jipprovdi bilanċ aħjar fid-drittijiet u l-obbligi rispettivi tagħna. Hekk kif qed nirkupraw mill-kriżi, ir-Russja għandha pereżempju tneħħi ż-żidiet unilaterali fit-tariffi imposti sa mill-2007. Ser intejbu l-kooperazzjoni ma' dawn il-pajjiżi partikolarment permezz tal-fora differenti li ġew stabbiliti għal dan il-għan. Iktar tard ser nivvalutaw jekk dawn il-fora humiex adattati biex jindirizzaw l-isfidi konsiderevoli li naffaċċjaw fl-iżvilupp tar-rabtiet tagħna fil-kummerċ u l-investiment ma' dawn il-pajjiżi, filwaqt li nikkunsidraw b'mod partikolari l-importanza li l-Kunsill Ewropew ta lil din il-kwistjoni. 4. L-aġenda ta' infurzar u implimentazzjoni L-UE għandha żżid l-isforzi tagħha biex tinforza d-drittijiet tagħna skont ftehimiet bilaterali u multilaterali li niftħu swieq li huma magħluqa illegalment. L-infurzar kif imiss tar-regoli tal-kummerċ huwa pilastru indispensabbli tal-politika tal-kummerċ. Dan jiżgura li l-ftehimiet dwar il-kummerċ bil-miktub ikunu jistgħu jiġu tradotti f'riżultati konkreti għan-nies u l-kumpaniji fil-prattika. Dan huwa partikolarment rilevanti għall-Intrapriżi Żgħar u ta' Daqs Medju (SMEs). Dan it-tħassib fir-rigward ta' infurzar ġust huwa rifless fl-opinjoni pubblika[27]. Fil- livell globali l-Kummissjoni ser tkompli tagħti attenzjoni partikolari lill-azzjonijiet tal-imsieħba fil-kummerċ fl-irkupru mill-kriżi ekonomika, inizjattiva li ġiet milqugħa mill-parteċipanti fil-konsultazzjoni pubblika tagħna. L-impenn tal-G20 fl-2008 (li ġie mġedded u li l-ambitu tiegħu twessa' fl-2010 sal-aħħar tal-2013) li ma jiġux introdotti miżuri protezzjonisti għandu rwol politiku importanti f'dan ir-rigward, u b'mod ġenerali, għalkemm mhux universali, ġie rrispettat mill-imsieħba. Ser inkomplu nimmonitorjaw il-konformità bir-reqqa u nirrapportaw b'mod regolari. Nistiednu lill-imsieħba tagħna mill-G20 biex jieħdu azzjoni biex ireġġgħu lura u jirtiraw il-miżuri restrittivi fuq il-kummerċ li ġew introdotti waqt il-kriżi finanzjarja globali. Barra minn hekk, ser naġixxu bla heda kontra kwalunkwe tendenza protezzjonista li tista' tipperikola l-interessi tagħna. Diġà għandna fil-mira tagħna miżuri li huma ta' dannu partikolari (pereżempju l-politiki ta' Xiri mill-Pajjiż li bdew jitfaċċaw minn meta faqqgħet il-kriżi ekonomika f'diversi pajjiżi) u fittixna li jitneħħew. Barra minn hekk, għandna nistinkaw għall- implimentazzjoni sistematika tal-ftehimiet kollha dwar il-kummerċ, filwaqt li nimmonitorjaw l-implimentazzjoni tal-imsieħba tagħna mill-qrib u ninfurzaw id-drittijiet tagħna inkluż permezz ta' soluzzjonijiet tat-tilwim u l-użu tar-Regolament tal-UE dwar l-Ostakoli għall-Kummerċ fejn ikun xieraq. Fir-rigward tal- ftehimiet bilaterali, ser nagħtu prijorità lill-implimentazzjoni tal-ftehimiet dwar il-kummerċ ħieles, partikolarment fir-rigward tal-komponent regolatorju u ostakoli mhux għall-kummerċ. Dan ser jibda bil-ftehim dwar il-kummerċ ħieles bejn l-UE u l-Korea, li jinkludi impenji ambizzjużi notevolment dwar kwistjonijiet regolatorji, li jistgħu jiġu infurzati permezz ta' soluzzjonijiet tat-tilwim jew medjazzjoni fil-pront. L- Istrateġija ta' Aċċess għas-Suq (MAS) ser tibqa' element prinċipali tal-attivitajiet ta' infurzar tagħna.[28] Is-sħubija tagħna mal-Istati Membri u n-negozju ppermettitilna noħolqu timijiet ta' aċċess għas-suq f'pajjiżi terzi u fi Brussell. Il-kontributuri fil-konsultazzjoni pubblika tagħna kkonfermaw li l-MAS ġabet riżultati konkreti tajbin ħafna fit-tneħħija tal-ostakoli għall-kummerċ ma' pajjiżi terzi u t-titjib tal-kondizzjonijiet ta' aċċess għas-suq għall-kumpaniji tal-UE fil-prattika. Azzjoni konġunta mill-Kummissjoni, l-Istati Membri u n-negozji kkontribwiet għat-tneħħija tal-ostakoli għal varjetà wiesgħa ta' setturi u pajjiżi terzi b'potenzjal ta' esportazzjoni sinifikanti ħafna. Eżempji reċenti jinkludu rekwiżiti ta' tikkettar stretti għat-tessuti fl-Eġittu, rekwiżiti ta' spezzjonijiet tal-prodotti tal-annimali fl-Ukraina, liċenzji ta' importazzjoni għat-tajers fl-Indja (fejn l-ostakoli minħabba r-rekwiżiti stretti ta' ċertifikazzjoni għadhom iridu jitneħħew), proċedura ta' ċertifikazzjoni għall-ġugarelli fil-Brażil jew kondizzjonijiet ta' aċċess għas-suq għat-tqassim tal-posta fil-Kanada[29]. F'konformità mal-mira tagħna li jkun hemm attivitajiet ta' infurzar iktar b'saħħtu, ser nippruvaw nistabbilixxu iktar timijiet ta' aċċess għas-suq f'madwar sitt pajjiżi terzi u nirrinfurzaw it-33 tim eżistenti b'punt fokali partikolari fuq il-monitoraġġ tal-implimentazzjoni tal-ftehimiet dwar il-kummerċ ħieles. Ser nikkoperaw ukoll ma' pajjiżi terzi li magħhom naqsmu tħassib komuni dwar l-aċċess għas-suq fuq bażi ta' każ b'każ. Fl-aħħar nett, u kif tħabbar fil-Komunikazzjoni Ewropa 2020, ser nipproduċu rapport annwali dwar l-ostakoli għall-kummerċ u l-investiment li ser jimmonitorja l-ostakoli għall-kummerċ u l-miżuri protezzjonisti fil-pajjiżi terzi. Ser jagħti bidu għal azzjoni ta' infurzar adattata, bil-possibbiltà ta' "pubblikazzjoni tal-ismijiet u ċanfir pubbliku" tal-pajjiżi terzi. Ser naħdmu wkoll ma' msieħba prinċipali biex insaħħu u nikkoordinaw aħjar l-azzjonijiet fir-rigward tas-sigurtà tal-konsumatur mill-awtoritajiet ta' sorveljanza tas-suq. Fl-2005, il-Kummissjoni pproponiet leġiżlazzjoni dwar l-indikazzzjoni tal-oriġini għal prodotti importati li jaslu għand il-konsumatur biex il-konsumaturi jkollhom iktar informazzjoni. L-adozzjoni bikrija mill-Parlament u l-Kunsill ser toħloq kondizzjonijiet ekwi fir-rigward tal-pajjiżi terzi f'dan il-qasam. Ser tingħata attenzjoni partikolari lill- kooperazzjoni doganali internazzjonali fil-qafas tal-ftehimiet bilaterali u fl-Organizzazzjoni Dinjija Doganali. Proċeduri doganali effiċjenti jnaqqsu l-ispejjeż marbuta mal-konformità għall-kummerċjanti, jiffaċilitaw il-kummerċ leġittimu, u jgħinuna nindirizzaw riskji li qed jiżdiedu ta' sikurezza, sigurtà u IPR. Huwa kruċjali li l-proprjetà intellettwali marbuta mal-prodotti, is-servizzi u l-FDI tal-UE tiġi protetta kif xieraq. Sabiex insaħħu l-infurzar tal-IPR u l-proċeduri ta' effiċjenza, qed nirrevedu r-regoli għad-dwana billi nieħdu azzjoni fil-fruntieri tal-UE. Ser nirrevedu wkoll l-istrateġija tagħna tal-2004 dwar l-infurzar tad- drittijiet tal-proprjetà intellettwali f'pajjiżi terzi biex naffaċċjaw sfidi ġodda. Biex jissalvagwardjaw u jtejbu l-kompetittività tagħhom fl-ekonomija bbażata fuq l-għerf, il-kumpaniji tagħna u l-possedenti tad-drittijiet jeħtieġu protezzjoni u infurzar iktar effettivi tal-proprjetà intellettwali (PI), inklużi indikazzjonijiet ġeografiċi, mifruxa mas-swieq barranin, speċjalment f'ekonomiji emerġenti. F'dan il-kuntest, iktar armonizzazzjoni tar-regoli tal-PI fl-UE ser ittejjeb il-kapaċità tal-Kummissjoni li tinnegozja f'isem l-UE impenji iktar b'saħħithom fir-rigward tal-PI mal-imsieħba fil-kummerċ prinċipali tagħna. Fin-negozjati dwar l-FTAs, il-klawsoli tal-IPR għandhom joffru kemm jista' jkun possibbli livelli identiċi ta' protezzjoni tal-IPR għal dik eżistenti fl-UE filwaqt li jitqies il-livell ta' żvilupp tal-pajjiżi kkonċernati. Il-Ftehim Kummerċjali dwar il-Ġlieda kontra l-Falsifikazzjoni (ACTA) jimmira li jistabbilixxi qafas internazzjonali komprensiv – katalgu tal-"aqwa prattiki" – li ser jassisti l-membri tiegħu biex jiġġieldu b'mod effettiv il-ksur tal-IPRs. Meta jkun hemm qbil dwaru u jiġi implimentat, l-ACTA ser jintroduċi b'mod effettiv standard internazzjonali ġdid, li huwa msejjes fuq il-ftehim TRIPS tad-WTO. L-impenn tagħna lejn kummerċ miftuħ jiddependi fuq kompetizzjoni ġusta bejn produtturi domestiċi u barranin ibbażata fuq vantaġġi komparattivi ġenwini. Aħna nħarsu l-produzzjoni tal-UE minn tagħwiġ jew taħwid kummerċjali internazzjonali, bl-applikazzjoni ta' strumenti għad-difiża tal-kummerċ f'konformità mar-regoli tad-WTO. Ser napplikaw dawn l-istrumenti għal forom ġodda ta' tagħwiġ bħall-għoti ta' sussidji lil setturi strateġiċi, inkluż fejn il-pajjiżi terzi jużaw restrizzjonijiet fuq l-esportazzjoni biex jagħtu benefiċċji indiretti lil industriji aktar 'l isfel fil-proċess. Ser inkomplu napplikaw l-istandards legali u ekonomiċi rigorużi tagħna u nistennew li l-imsieħba fil-kummerċ tagħna jagħmlu l-istess. Ser nappoġġjaw in-negozji tal-UE jekk il-pajjiżi terzi jużaw l-istrumenti ta' difiża tal-kummerċ b'mod inġust, inkluż, fejn xieraq, billi nqajmu dawn il-kwistjonijiet fid-WTO. Fid-dawl tat-tibdil li ġab miegħu t-Trattat ta' Lisbona u/jew ir-riżultati futuri miksuba fir-Rawnd ta' Doha taħt il-kapitolu 'Regoli', ser nesploraw jekk għandniex inkomplu naġġornaw u nimmodernizzaw l-istrumenti ta' difiża tal-kummerċ tagħna u kif nistgħu nagħmlu dan. L-assenza tal-kompetizzjoni jew kompetizzjoni ineffettiva u regoli dwar l-għajnuna mill-istat fil-pajjiżi terzi jillimitaw l-aċċess għas-suq għall-esportaturi tal-UE. L-UE għalhekk għandha interess strateġiku li tiżviluppa regoli internazzjonali biex tiżgura li d-ditti Ewropej ma jintlaqtux b'mod negattiv f'pajjiżi terzi minn għoti inġust ta' sussidji lill-kumpaniji lokali jew prattiki li mhumiex kompetittivi. Sett regoli multilaterali adottat fil-qafas tad-WTO jkun l-aħjar riżultat. Madankollu, ħafna kwistjonijiet jistgħu jiġu indirizzati wkoll permezz ta' ftehimiet bilaterali. Ser inkomplu naħdmu biex nindirizzaw it-tħassib tal- SMEs peress li nagħrfu, pereżempju, li fid-difiża tal-kummerċ ħafna drabi jaffaċċjaw problemi reali fir-rigward ta' investigazzjonijiet dwar id-difiża tal-kummerċ li jqumu l-flus sew bħala importaturi, utenti, kwerelanti jew esportaturi. Barra minn hekk , il-Kummissjoni ser tippreżenta, fl-2011, Komunikazzjoni dwar miżuri ta' appoġġ possibbli bħala għajnuna għall-SMEs li jixtiequ jiżviluppaw l-attivitajiet internazzjonali tagħhom. Ser intejbu wkoll ir- rwol tad-Delegazzjonijiet tal-UE bħala punti ta' kuntatt għan-negozji tal-UE barra u fejn xieraq, ser nikkreaw strutturi speċifiċi ta' appoġġ għan-negozji fil-pajjiżi terzi. 5. Konsultazzjonijiet pubbliċi u stima tal-impatt Il-konsultazzjonijiet mas-soċjetà ċivili u l-partijiet interessati, kif ukoll mal-Parlament Ewroprew u l-Istati Membri tagħna, kienu ta' kontribut utli fit-tħejjija ta' dan id-dokument[30]. Pereżempju, irċevejna 302 kontributi minn 37 pajjiż, inkluż 23 Stat Membru, li ġew imqassra f'dokument separat. Aħna nżommu l-impenn li nikkonsultaw lill-partijiet interessati meta nfasslu l-politika u nipproponu azzjoni. Il-konsultazzjoni mas-soċjetà ċivili hija parti fundamentali mit-tfassil tal-politika tagħna u aħna nipprovdu rispons lil dawk li jkunu wieġbu għall-proċessi ta' konsultazzjoni pubblika tagħna, fejn dan ikun fattibbli. Dan diġà ntlaħaq parzjalment permezz ta' Djalogi tas-Soċjetà Ċivili regolari dwar il-kummerċ: laqgħat regolari u strutturati dwar kwistjonijiet ta' politika tal-kummerċ ta' interess għal udjenza iktar wiesgħa li jippromwovu parteċipazzjoni attiva u inklużiva tas-soċjetà ċivili fil-proċess ta' tfassil ta' politiki tal-kummerċ tagħna. Ser nistinkaw iktar biex l-istimi tal-impatt u l-evalwazzjonijiet jiddaħħlu fit-tfassil tal-politika tal-kummerċ. Dan jinkludi t-twettiq ta' stimi tal-impatt fuq l-inizjattivi kollha ġodda ta' kummerċ b'impatt potenzjalment sinifikanti ekonomiku, soċjali jew ambjentali fuq l-UE u l-imsieħba fil-kummerċ tagħha, inklużi pajjiżi li qed jiżviluppaw. Ser nagħtu attenzjoni partikolari lil konsultazzjoni u involviment wesgħin tas-soċjetà ċivili fl-istimi tal-impatt tas-sostenibbiltà li nwettqu waqt negozjati dwar il-kummerċ. Ladarba jingħalqu n-negozjati u qabel jiġu ffirmati, ser inħejju għall-Parlament u l-Kunsill analiżi tal-konsegwenzi tal-ftehim propost għall-UE. Fl-aħħar nett, biex ngħinu fil-monitoraġġ tal-impatti ta' ftehimiet dwar il-kummerċ eżistenti tal-UE, ser inwettqu valutazzjoni ex post fuq bażi iktar sistematika. 6. Relazzjonijiet ta' kummerċ u dawk esterni Il-mira tagħna hija li l-UE għandha rwol fl-affarijiet barranin u fl-amministrazzjoni globali li huwa proporzjonat mal-piż ekonomiku tagħna. Il-politika tal-kummerċ għandha l-loġika u l-kontribut ekonomiċi distinti tagħha li trid tagħti lill-azzjoni esterna tal-Unjoni. Il-kummerċ u l-politika tal-kummerċ isaħħu l-influwenza internazzjonali tal-UE u azzjonijiet fil-pront fil-livell tal-UE għandhom ifittxu u jappoġġjaw interessi ekonomiċi tal-UE f'pajjiżi terzi. Għalhekk il-politiki tal-Unjoni tal-kummerċ u dawk barranin jistgħu u għandhom isaħħu lil xulxin b'mod reċiproku. Dan japplika għal oqsma bħall-politika tal-iżvilupp, u għall-applikazzjoni ta' sanzjonijiet tan-NU kif ukoll għall-ħolqien tal-inċentivi adattati fi ħdan, inter alia, ir-relazzjonijiet ta' kummerċ u politiċi tagħna ma' pajjiżi terzi jew permezz ta' strumenti tan-negozju speċifiċi bħas-Sistema Ġenerali ta' Preferenzi jew FTAs li jinkoraġġixxu lill-imsieħba tagħna jippromwovu r-rispett tad-drittijiet tal-bniedem, l-istandards tax-xogħol, l-ambjent u t-tmexxija tajba, inkluż fi kwistjonijiet ta' taxxa. Għodod oħra ta' azzjoni esterna, bħal Delegazzjonijiet tal-UE barra mill-UE, għandhom jgħinu fit-twettiq tal-aġenda tal-kummerċ tagħna u fl-appoġġ lill-kumpaniji tagħna barra mill-UE. Eżempju ieħor ta' interazzjoni bejn il-politika tal-kummerċ u azzjoni esterna huwa s-sistema ta' kontroll tal-esportazzjonijiet tagħna għal prodotti b'żewġ użi li taqdi għan tal-politika ta' sigurtà barranija. Għalkemm sar progress kbir tul l-aħħar 20 sena lejn il-ħolqien ta' sistema ta' kontroll tal-esportazzjoni tal-UE kompletament żviluppata, id-differenzi bejn il-miżuri implimentattivi nazzjonali fl-UE jirriskjaw li jdgħajfu l-benefiċċji tas-Suq Uniku u l-politika kummerċjali komuni. Ir-riformi li qed isiru f'dan il-qasam mill-imsieħba tal-UE, inkluż mill-Istati Uniti, juru biċ-ċar is-sinifikat ekonomiku tal-qasam ta' kontroll tal-esportazzjonijiet u l-bżonn ta' sforz imġedded biex tissaħħaħ il-kompetittività tal-esportazzjoni tal-UE filwaqt li jiġu żgurati l-ogħla livelli possibbli ta' sigurtà. Ser inkomplu niżviluppaw miżuri ta' kontroll fuq l-esportazzjoni mmirati lejn is-simplifikazzjoni u iktar trasparenza tal-ambjent tan-negozju għall-esportaturi tal-UE, li fl-istess waqt jikkontribwixxu għat-tisħiħ tal-isforzi fis-sigurtà internazzjonali. Ser nippreżentaw Green Paper għall-konsultazzjoni dwar il-funzjonament tas-sistema eżistenti u l-oqsma possibbli li għandhom jiġu riformati. 7. Konklużjonijiet Din il-Komunikazzjoni tistabbilixxi kif nippjanaw li l-politika tal-kummerċ u l-investiment tagħna tikkontribwixxi għall-għan ta' tkabbir ekonomiku fit-tul li għandu joħloq iktar impjiegi u jissalvagwardja l-benefiċċji soċjali tagħna. Dan ser jirrikjedi impenn sod mill-partijiet interessati, l-istituzzjonijiet tal-UE u l-Istati Membri kollha. Fil-qosor, ser: 1. Infittxu li nwettqu l-aġenda ta' negozjati tagħna : - nimmiraw li nikkonkludu r-Rawnd ta' Doha bħala kwistjoni ta' urġenza, u l-iktar tard sal-aħħar tal-2011; - inwaqqfu group ta' persuni eminenti minn pajjiżi żviluppati u oħrajn li għadhom jiżviluppaw biex niksbu rakkomandazzjonijiet indipendenti biex inkunu nistgħu niffurmaw l-opinjoni Ewropea tagħna dwar l-aġenda futura u l-operat tad-WTO wara r-Rawnd ta' Doha ; - nimmiraw li nagħmlu progress sinifikanti f'negozjati bilaterali dwar in-negozju li għaddejjin bħalissa, inniedu negozjati ġodda dwar il-kummerċ mal-pajjiżi ASEAN u nipproponu negozjati indipendenti dwar l-investiment mal-imsieħba prinċipali; - inkomplu n-negozjati mal-ġirien tal-UE bl-għan aħħari li jiġu konklużi FTAs Sodi u Komprensivi filwaqt li l-ġirien kollha jinġiebu eqreb b'mod gradwali lejn is-Suq Uniku. 2. Nissudaw is-sħubiji strateġiċi tagħna - nistabbilixxu f'aktar dettall kif nippjanaw li ntejbu r-relazzjonijiet tagħna ma' msieħba strateġiċi biex nindirizzaw il-kwistjonijiet li huma ostakolu għal funzjonament aħjar tas-swieq fis-seklu 21 u nirrevedu xi progress għamilna sal-aħħar tal-2012; 3 . Nieħdu l-politika tal-kummerċ 'il quddiem Fl-2011, ser: - nagħmlu proposta leġiżlattiva għal strument tal-UE biex ngħinu fl-iżgurar u ż-żieda tas-simetrija fl-aċċess għas-swieq tal-akkwist pubbliku f'pajjiżi żviluppati u ekonomiji tas-suq kbar emerġenti; - nikkonkludu d-dibattitu mal-Istati Membri u l-Parlament Ewropew dwar politika ġdida ta' investiment għall-UE; - nippreżentaw l-opinjonijiet tagħha dwar l-appoġġ reċiproku tal-ftuħ fis-suq intern u estern, partikolarment fir-regolamenti dwar il-prodotti u s-servizzi; - nadottaw Komunikazzjoni tal-Kummissjoni dwar il-kummerċ u l-iżvilupp, u proposta leġiżlattiva għar-riforma tas-Sistema Ġeneralizzata ta' Preferenzi għal pajjiżi li qed jiżviluppaw; - nadottaw Green Paper li tfittex li ttejjeb is-sistema ta' kontroll tal-esportazzjoni tagħna; - nippreżentaw Komunikazzjoni dwar miżuri ta' appoġġ possibbli li jgħinu lill-SMEs li jkunu jridu jiżviluppaw l-attivitajiet internazzjonali tagħhom; 4. Ninfurzaw id-drittijiet tagħna - nirrevedu l-istrateġija tagħna dwar l-infurzar tad-drittijiet tal-proprjetà intellettwali fil-pajjiżi terzi kif ukoll ir-regolament tad-dwana tagħna dwar l-infurzar tal-IPR fil-fruntieri tal-UE; - nipproduċu, mill-2011 'il quddiem, rapport annwali dwar l-ostakoli għall-kummerċ u l-investiment għall-Kunsill Ewropew tar-Rebbiegħa bħala l-istrument ewlieni tagħna ta' monitoraġġ tal-ostakoli għall-kummerċ u l-miżuri protezzjonisti u nagħtu bidu għal azzjoni xierqa ta' infurzar. ANNESS Figura 1 [pic] Figura 2 [pic] Tabella 1: Qagħda tal-FTAs tal-UE u s-sehem tagħhom fil-kummerċ tal-UE (%) Prodotti industrijali* | Prodotti agrikoli** | Reġjuni u l-qagħda tal-FTAs | Importazzjonijiet (%) | Esportazzjonijiet (%) | Importazzjonijiet (%) | Esportazzjonijiet (%) | FTAs operattivi | 22.3 | 27.7 | 24.3 | 29.1 | Iċ-Ċilì, il-Messiku, l-Afrika ta' Isfel | FTAs ta' pajjiżi li qed jiżviluppaw | 2.5 | 3.4 | 5.7 | 2.2 | Andorra, San Marino, it-Turkija, l-Islanda, il-Liechtenstein, in-Norverġja, l-Isvizzera | L-EFTA u l-Unjonijiet doganali | 14.6 | 15.9 | 11.6 | 14.6 | Il-pajjiżi AKP tal-Karibew | EPAs | 0.3 | 0.3 | 1.0 | 0.6 | L-Alġerija, l-Eġittu, l-Iżrael, il-Ġordan, il-Libanu, il-Marokk, it-Territorju Palestinjan Okkupat, it-Tuneżija | Pajjiżi tal-Mediterran, FTAs | 4.0 | 5.9 | 4.5 | 7.9 | L-Albanija, il-Bosnja-Ħerzegovina, il-Kroazja, Dik li Kienet ir-Repubblika Jugoslava tal-Maċedonja, il-Montenegro, is-Serbja | Il-Balkani tal-Punent, Ftehimiet ta' Stabbilizzazzjoni u Assoċjazzjoni | 0.9 | 2.2 | 1.5 | 3.7 | Negozjati dwar l-FTAs konklużi iżda li għadhom ma bdewx jiġu applikati, li għaddejjin bħalissa u negozjati dwar l-FTAs ippjanati | 21.8 | 25.6 | 56.2 | 26.2 | Il-Bolivja, l-Ekwador, il-Perù, il-Kolombja, | Il-Komunità Andina | 0.4 | 0.6 | 5.3 | 0.4 | Il-Brunej Darussalam, l-Indoneżja, il-Malasja, il-Filippini, Singapor, it-Tajlandja, il-Vjetnam | ASEAN | 5.4 | 4.6 | 9.8 | 4.2 | Il-Kosta Rika, El Salvador, il-Gwatemala, il-Ħonduras, in-Nikaragwa, il-Panama | L-Amerika Ċentrali | 0.2 | 0.4 | 2.8 | 0.4 | Il-Baħrejn, il-Kuwajt, l-Oman, il-Qatar, l-Arabja Sawdija, l-Emirati Għarab Magħquda | Il-Kunsill għall-Kooperazzjoni fil-Golf (GCC) | 2.0 | 5.3 | 0.3 | 5.1 | L-Arġentina, il-Brażil, il-Paragwaj, l-Urugwaj | MERCOSUR | 1.5 | 2.5 | 20.9 | 1.5 | L-Armenja, l-Azerbajġan, il-Kanada, Ġeorġja, l-Indja, il-Korea, il-Libja, il-Moldova, is-Sirja, l-Ukraina | FTAs oħra | 10.0 | 9.1 | 7.2 | 8.0 | Il-pajjiżi AKP barra l-Karibew | EPAs | 2.3 | 3.2 | 10.5 | 6.6 | L-ebda FTA | 55.8 | 46.7 | 19.5 | 44.7 | L-Awstralja, iċ-Ċina, il-Ġappun, in-New Zealand, ir-Russja, l-Istati Uniti | Imsieħba fil-kummerċ prinċipali | 50.3 | 38.6 | 16.6 | 35.8 | Il-bqija tad-dinja (~ 70 pajjiż) | 5.5 | 8.1 | 2.9 | 8.9 | Sors: Il-Kummissjoni Ewropea. Nota: * HS25-99. ** HS01-24. Nota: negozjati dwar l-FTAs konklużi iżda li għadhom ma bdewx jiġu applikati huma bil-korsiv. Tabella 2: Ekwivalenti stmati fir-rigward tat-tariffi tal-ostakoli għas-servizzi (f'%) Telekomunikazzjonijiet | Kostruzzjoni | Kummerċ | Trasport | Finanzi | Servizzi ta' negozju | Oħrajn | Il-Pajjiżi Żviluppati | 24 | 42 | 31 | 17 | 34 | 24 | 26 | L-Asja | 33 | 25 | 17 | 8 | 32 | 15 | 17 | L-UE25 | 22 | 35 | 30 | 18 | 32 | 22 | 27 | L-Istati Uniti | 29 | 73 | 48 | 14 | 41 | 34 | 7 | Il-Pajjiżi li qed Jiżviluppaw | 50 | 80 | 47 | 27 | 57 | 50 | 34 | Medja totali | 35 | 58 | 38 | 21 | 44 | 35 | 29 | Massimu | 119 | 119 | 95 | 53 | 103 | 101 | 54 | Sors: DĠ KUMMERĊ/ CEPII. Ibbażati fuq l-immudellar tal-gravità tad-dejta dwar il-fluss fil-kummerċ fis-servizzi. Tabella 3: L-ispejjeż tal-kummerċ tal-NTMs fl-Istati Uniti u l-UE (f'% tal-ekwivalenti fir-rigward ta' tariffi) Settur | Spejjeż tal-NTM fl-UE | Spejjeż tal-NTM fl-Istati Uniti | Sustanzi kimiċi | 23.9 | 21.0 | Prodotti farmaċewtiċi | 15.3 | 9.5 | Kożmetiċi | 34.6 | 32.4 | Oġġetti elettroniċi | 6.5 | 6.5 | Tagħmir tal-uffiċċju u ta' komunikazzjoni | 19.1 | 22.9 | Karozzi | 25.5 | 26.8 | Ajruspazjali | 18.8 | 19.1 | Ikel u xorb | 56.8 | 73.3 | Metalli | 11.9 | 17.0 | Tessuti u ħwejjeġ | 19.2 | 16.7 | Injam u prodotti tal-karta | 11.3 | 7.7 | Sors: Ecorys (2009) "Non-Tariff Measures in EU-US Trade and Investment – An Economic Analysis" ("Miżuri mhux f'forma ta' Tariffi fil-Kummerċ u l-Investiment bejn l-UE u l-Istati Uniti – Analiżi Ekonomika") Nota: Dawn l-ekwivalenti fir-rigward tat-tariffi għal miżuri regolatorji mhux f'forma ta' tariffi nkisbu minn stħarriġ iddedikat dwar l-industrija permezz ta' metodi ekonometriċi. Tabella 4: Is-suq tal-akkwist pubbliku fl-imsieħba fil-kummerċ prinċipali ( | L-UE | L-Istati Uniti | Il-Ġappun | Il-Kanada | Il-Korea | Il-Brażil* | L-Arġentina* | L-Indja* | | Is-Suq tal-Akkwist Pubbliku Totali (f'EUR bln ) |2088 |1077 |565 |225 |106 |133 |15 |64 | | (% tal-PGD) |16% |11% |18% |22% |14% |13% |8% |8% | | Akkwist Pubbliku totali li jaqbeż il-livell limitu tal-GPA (f'EUR bln ) |370 |279 |96 |59 |25 |42* |3.7* |20* | | (% tal-PGD) |3% |3% |3% |6% |3% |4%* |2%* |2.5%* | | PP offrut għall-membri tal-GPA (f'EUR bln) |312 |34 |22 |2 |15 |ma |ma |ma | | (% tas-suq tal-PP li jiqbeż il-livell limitu ) |84% |12% |23% |3% |60% |ma |ma |ma | |Sors: Stimi tal-Kummissjoni Ewropea. ( Dejta kumparabbli għaċ-Ċina mhix disponibbli. * Mhux membri tal-GPA. Stimi tal-Kummissjoni Ewropea tas-suq potenzjali tal-akkwist pubbliku suġġett għal impenji li kieku l-pajjiżi jingħaqdu mal-GPA. [1] Il-Kummissjoni Ewropea "Ewropa 2020: Strateġija għal tkabbir intelliġenti, sostenibbli u inklużiv", ara http://ec.europa.eu/eu2020/index_en.htm. [2] 1 % tal-PGD tal-UE fl-2010 kien ekwivalenti għal EUR 120 biljun skont il-previżjonijiet tal-Kummissjoni. [3] "The transatlantic economy 2010" ta' D. Hamilton u J. Quinlan, Ċentru għar-Relazzjonijiet Transatlantiċi, Johns Hopkins University , u 'Basic Survey of Overseas Business Activities, 2010', METI, il-Ġappun. [4] Il-Konklużjonijiet tal-Kunsill Ewropew, 16 ta' Settembru 2010. [5] Skont l-Istħarriġ Speċjali tal-Eurobarometer 357 dwar il-kummerċ internazzjonali, li sar f'Settembru 2010, 65 % ta' dawk li wieġbu jemmnu li l-UE bbenefikat ħafna mill-kummerċ internazzjonali u 64 % jaħsbu li l-prodotti Ewropej jistgħu jikkompetu bla problema ma' dawk li jiġu minn barra. [6] Imqabbel ma' 49 % fl-2010, ara OECD (2010) “ Perspettivi dwar l-Iżvilupp Globali: Iċ-Ċaqliq tal-Ġid” . [7] § a) Anness I, Konklużjonijiet tal-Kunsill Ewropew, 16 ta' Settembru 2010. [8] Il-Komunikazzjoni tal-Kummissjoni Ewropea dwar ir-reviżjoni tal-baġit, 19.10.2010, paġna 15 [9] Il-Komunikazzjoni tal-Kummissjoni Ewropea "Inizjattiva Ewlenija Ewropa 2020 – Unjoni tal-Innovazzjoni" - COM(2010) 546, 6.10.2010. [10] COM(2010) 343, 7.7.2010. [11] Ara d-9 nota f'qiegħ il-paġna. [12] Cf. proposta tal-UE li tinsab fid-dokument tad-WTO G/IT/W/28 tal-15 ta' September 2008. [13] Dokument ta' Ħidma tal-Persunal "Il-kummerċ bħala impetu għall-prosperità", Kapitolu III.2 "Ostakoli regolatorji mhux f'forma ta' tariffi għall-prodotti". [14] Ara l-Konklużjonijiet tal-Kunsill għall-Kompetittività: "Prijoritajiet għas-Suq Intern għad-deċennju li jmiss", 4.12.09, §§ 6 u 14. [15] COM(2010) 608, 27.10.2010. [16] Dan jissejjaħ "Liberalizzazzjoni tas-servizzi ta' mod 4" bil-lingwaġġ tad-WTO. [17] Skont l-istħarriġ Speċjali tal-Ewrobarometru 357, 30 % ta' dawk li kkunsidraw li attwalment mhux qed jibbenefikaw mill-kummerċ internazzjonali, assoċjaw dan mal-effetti tal-qgħad. Dawk li wieġbu kienu tal-fehma li l-ħolqien tal-impjiegi fl-UE għandu jkun l-ewwel prijorità għall-politika tal-kummerċ tal-UE. [18] Ara t-13-il nota f'qiegħ il-paġna. [19] Il-Komunikazzjoni tal-Kummissjoni COM(2010) 265 tas-26 ta' Mejju 2010: “Analiżi tal-alternattivi biex isir progress lil hinn mit-tnaqqis ta' 20 % tal-emissjonijiet ta’ gassijiet b'effett serra u l-valutazzjoni tar-riskju ta’ rilaxx tal-karbonju”. [20] COM(2008) 699, 4.11.2008 "L-inizjattiva tas-swieq tal-materja prima – nilħqu l-ħtiġijiet kritiċi tagħna għat-tkabbir ekonomiku u l-impjiegi fl-Ewropa " u COM(2010) 614, 27.10.2010 "Politika Industrijali Integrata għall-Era tal-Globalizzazzjoni - Inpoġġu l-Kompetittività u s-Sostenibbiltà fiċ-Ċentru". [21] CEPII, "L-Impatt Ekonomiku tar-riżultati potezjali tad-DDA", Rapport Finali kkummissjonat mill-Kummissjoni Ewropea, Frar 2009. [22] Dokument ta' Ħidma tal-Persunal "Il-kummerċ bħala impetu għall-prosperità", Taqsima III.1, jirreferi l-aktar għal tariffi fuq il-prodotti industrijali. [23] Ara d-Dokument ta' Ħidma tal-Persunal "Il-kummerċ bħala impetu għall-prosperità", Taqsima II. [24] Il-Konklużjonijiet tal-Kunsill Ewropew, 16 ta' Settembru 2010, §4. [25] Ara Ecorys (2009) "Miżuri mhux f'forma ta' tariffi fil-kummerċ u l-investiment bejn l-Unjoni Ewropea u l-Istati Uniti" disponibbli fuq http://trade.ec.europa.eu/doclib/docs/2009/december/tradoc_145613.pdf [26] Copenhagen Economics (2010) "Valutazzjoni tal-ostakoli għall-kummerċ u l-investiment bejn l-UE u l-Ġappun" disponibbli fuq http://ec.europa.eu/trade/analysis/chief-economist/. [27] Skont l-Istħarriġ Speċjali tal-Ewrobarometru 357, iċ-ċittadini tal-UE jaħsbu li waħda mill-prijoritajiet ewlenin fil-politika tal-kummerċ għall-UE għandha tkun l-iżgurar li l-istess regoli jiġu applikati mad-dinja kollha. [28] Ara r-rapport "L-implimentazzjoni tal-Komunikazzjoni tal-Kummissjoni: L-Ewropa globali: partenarjat aktar b'saħħtu biex itejjeb l-aċċess għas-swieq għall-esportaturi Ewropej", tat-18 ta' April 2007. [29] Ara "L-implimentazzjoni tal-Istreteġija tal-Aċċess għas-Suq – Rapport Annwali 2009", disponibbli onlajn fuq http://trade.ec.europa.eu/doclib/docs/2010/march/tradoc_145851.pdf [30] Ara r-rapport u t-tweġibiet individwali fuq http://trade.ec.europa.eu/consultations/?consul_id=144